ANC wil homself voorberei op koalisies | Netwerk24
ANC wil homself voorberei op koalisies
Deur Sarel van der Walt 13 Maart 2017 05:02
Jackson Mthembu, die ANC-hoofsweep en voorsitter van die party se nasionale uitvoerende komitee se komitee vir kommunikasie, praat Sondag op die ANC se mediakonferensie in Johannesburg waar die party sy besprekingsdokument vir die komende beleidskonferensie bekend gemaak het. Foto: Sarel van der Walt
Die ANC sê hy moet homself begin voorberei op die "ingewikkelde verhoudings" wat in koalisieregerings voorkom.
Die party sê in sy besprekingsdokument vir sy beleidskonferensie in Junie hoewel die party sedert 1994 in koalisies en meerderheidsregerings betrokke was, was dit hoofsaaklik beperk tot kleiner munisipaliteite en die Wes-Kaap.
Die ANC sê hy het nog nie 'n amptelike beleid aangeneem oor koalisievorming nie. Verskillende omstandighede en toestande het tot nou toe verskillende "taktiese posisies" bepaal.
'n Dokument oor koalisies is nog onder bespreking en sal na al die ANC-takke en provinsies gestuur word wanneer dit voltooi is.
Die politieke landskap in Suid-Afrika het ná die munisipale verkiesing verlede jaar verander, toe koalisievorming die DA en ander partye gehelp het om die beheer van drie metrorade in die land oor te neem.
Die ANC erken die uitslag van die plaaslike verkiesing het gelei tot selfondersoek om vas te stel hoekom die party se steun landwyd tot onder 50% gedaal het.
Die party sê hoewel hy steeds die party met die grootste steun in die land is, pla dit dat baie van sy kiesers verlede jaar van die stembus weggebly het. Dit het 'n groot invloed op die party se steun gehad.
Die party sê hy sien homself as 'n politieke party wat meeding om politieke mag. Wanneer hy die mag het, moet hy leierskap in al die sektore van die gemeenskap wys as hy sy leierskap wil behou.
Dieselfde moet gebeur wanneer hy in opposisie is.
Die party waarsku in die besprekingsdokument daar is nie plek vir selfvoldaanheid nie.
Die ANC sê as daar 'n verdere wegkalwing van steun in die stede is, tesame met die groter wordende wegblystem, kan die verkiesing van 2019 'n groot uitdaging vir die party inhou.
Gauteng is baie belangrik vir die ANC omdat hy hier meer stemme genereer het as in die Wes-Kaap, Noord-Kaap, die Vrystaat en Noordwes saam.
Die ANC se verkiesingstrategie moet meer professioneel en gesofistikeerd word. Dit is belangrik dat hy sy teiken-kiesafdelings duidelik moet identifiseer en seker maak sy ondersteuners hier bring hul stemme uit.
Die party besef ook hy sal beter moet kommunikeer, het Jackson Mthembu, voorsitter van die party se nasionale uitvoerende komitee se subkomitee vir kommunikasie, op die mediakonferensie gesê.